CELEX: 32014D0502
Language: mt
Date: 2014-07-24 00:00:00
Title: 2014/502/UE: Deċiżjoni ta' Implimentazzjoni tal-Kummissjoni tal- 24 ta' Lulju 2014 li tikkonċerna ċerti miżuri interim ta' protezzjoni marbuta mad-deni Afrikan tal-ħnieżer fil-Litwanja (notifikata bid-dokument C(2014) 5417)  Test b'rilevanza għaż-ŻEE

26.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 222/20
            
         DEĊIŻJONI TA' IMPLIMENTAZZJONI TAL-KUMMISSJONI
   tal-24 ta' Lulju 2014
   li tikkonċerna ċerti miżuri interim ta' protezzjoni marbuta mad-deni Afrikan tal-ħnieżer fil-Litwanja
   
      
         (notifikata bid-dokument C(2014) 5417)
      
   
   (It-test bil-Litwan biss huwa awtentiku)
   (Test b'rilevanza għaż-ŻEE)
   
      (2014/502/UE)
   
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikolari l-Artikolu 9(3) tagħha,
   Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar, veterinarju u żootekniku applikabbli għall-kummerċ intra-Komunitarju ta' ċerti annimali ħajjin u prodotti bil-ħsieb tat-tlestija tas-suq intern (2), u b'mod partikolari l-Artikolu 10(3) tagħha,
   Billi:
   
               (1)
            
            
               Id-deni Afrikan tal-ħnieżer huwa marda virali infettiva li taffettwa l-popolazzjonijiet tal-ħnieżer domestiċi u salvaġġi u jista' jkollha impatt serju fuq il-profitti tan-negozji tat-trobbija tal-ħnieżer li jisfratta l-kummerċ fi ħdan l-Unjoni u l-esportazzjoni lejn pajjiżi terzi.
            
         
               (2)
            
            
               F'każ ta' tifqigħa tad-deni Afrikan tal-ħnieżer, hemm ir-riskju li l-aġent patoġeniku jista' jinxtered ma' rziezet oħra u mal-ħnieżer salvaġġi. B'hekk, jista' jinxtered minn Stat Membru għall-ieħor u għall-pajjiżi terzi permezz tal-kummerċ tal-ħnieżer ħajjin jew tal-prodotti tagħhom.
            
         
               (3)
            
            
               Id-Direttiva tal-Kunsill 2002/60/KE (3) tistabbilixxi miżuri minimi li għandhom jiġu applikati fi ħdan l-Unjoni għall-kontroll tad-deni Afrikan tal-ħnieżer. L-Artikolu 9 tad-Direttiva 2002/60/KE jipprovdi għat-twaqqif ta' żoni ta' protezzjoni u sorveljanza fil-każ ta' tifqigħat ta' dik il-marda, fejn għandhom japplikaw il-miżuri stipulati fl-Artikoli 10 u 11 ta' dik id-Direttiva.
            
         
               (4)
            
            
               Il-Litwanja għarrfet lill-Kummissjoni bis-sitwazzjoni preżenti fit-territorju tagħha fir-rigward tad-deni Afrikan tal-ħnieżer u, b'konformità mal-Artikolu 9 tad-Direttiva 2002/60/KE, stabbilixxiet żoni ta' protezzjoni u sorveljanza fejn japplikaw il-miżuri msemmija fl-Artikoli 10 u 11 ta' dik id-Direttiva.
            
         
               (5)
            
            
               Sabiex jiġi evitat kull xkiel bla bżonn għall-kummerċ fi ħdan l-Unjoni u biex jiġu evitati ostakoli mhux ġustifikati għall-kummerċ minn pajjiżi terzi, jinħtieġ li tiġi stabbilita, f'kollaborazzjoni mal-Istat Membru kkonċernat, lista tal-Unjoni taż-żoni ristretti għad-deni Afrikan tal-ħnieżer fil-Litwanja li huma ż-żoni ta' protezzjoni u sorveljanza (“iż-żoni ristretti”).
            
         
               (6)
            
            
               Skont dan, sakemm issir il-laqgħa li jmiss tal- Kumitat Permanenti dwar il-Pjanti, l-Annimali, l-Ikel u l-Għalf, iż-żoni ristretti fil-Litwanja għandhom jitniżżlu fl-Anness ta' din id-Deċiżjoni u għandu jiġi stabbilit it-tul ta' żmien ta' din ir-regjonalizzazzjoni.
            
         
               (7)
            
            
               Din id-Deċiżjoni għandha tiġi riveduta fil-laqgħa tal-Kumitat Permanenti dwar il-Pjanti, l-Annimali, l-Ikel u l-Għalf li jmiss,
            
         ADOTTAT DIN ID-DEĊIŻJONI:
   Artikolu 1
   Il-Litwanja għandha tiżgura li ż-żoni ta' protezzjoni u sorveljanza stabbiliti skont l-Artikolu 9 tad-Direttiva 2002/60/KE jinkludu tal-anqas iż-żoni mniżżla fl-Anness ta' din id-Deċiżjoni.
   Artikolu 2
   Din id-Deċiżjoni għandha tapplika sal-15 ta' Awwissu 2014.
   Artikolu 3
   Din id-Deċiżjoni hija indirizzata lir-Repubblika tal-Litwanja.
   
      Magħmul fi Brussell, l-24 ta' Lulju 2014.
      
         
            Għall-Kummissjoni
         
         Tonio BORG
         
            Membru tal-Kummissjoni
         
      
   
   
      (1)  ĠU L 395, 30.12.1989, p. 13.
   
      (2)  ĠU L 224, 18.8.1990, p. 29.
   
      (3)  Id-Direttiva tal-Kunsill 2002/60/KE tas-27 ta' Ġunju 2002 li tistabbilixxi miżuri għall-kontroll tad-deni Afrikan tal-qżieqeż u temenda id-Direttiva 92/119/KE għar-rigward tal-marda Teschen u d-deni Afrikan tal-qżieqeż(ĠU L 192, 20.7.2002, p. 27).
   
      ANNESS
      
                  Żoni fil-Litwanja
               
               
                  Iż-żoni ristretti kif imsemmija fl-Artikolu 1
               
               
                  Data sa meta applikabbli
               
            
                  Żona ta' protezzjoni
               
               
                  Is-sottodistrett ta' Kazitiskis fid-distrett ta' Ignalina
               
               
                  fil-15 ta' Awwissu 2014
               
            
                  Żona ta' sorveljanza
               
               
                  Id-distrett kollu ta' Ignalina mhux inkluż fiż-żona ta' protezzjoni
               
               
                  fil-15 ta' Awwissu 2014